
[image: image1.png]



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  15 decembrie 2010               

Pl-x  786/2010                     


AVIZ

asupra propunerii legislative pentru modificarea Hotărârii nr.1.025/2006 pentru aplicarea Normelor metodologice de aplicare a prevederilor Ordonanţei de urgenţă a Guvernului nr.148/2005 privind susţinerea familiei în vederea creşterii copilului, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Hotărârii nr.1.025/2006 pentru aplicarea Normelor metodologice de aplicare a prevederilor Ordonanţei de urgenţă a Guvernului nr.148/2005 privind susţinerea familiei în vederea creşterii copilului, cu modificările şi completările ulterioare, trimisă cu adresa Pl-x 786 din 29 noiembrie 2010 şi înregistrată cu nr. 31/1167 din 2 decembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.
Propunerea legislativă are ca obiect de reglementare modificarea alin. (2) al art.8 din Normele metodologice de aplicare a prevederilor Ordonanţei de urgenţă a Guvernului nr.148/2005 privind susţinerea familiei în vederea creşterii copilului, aprobate prin Hotărârea nr.1025/2006, cu modificările şi completările ulterioare, astfel încât, dacă în timpul concediului pentru creşterea copilului  se mai naşte un copil, mama să primească câte o indemnizaţie pentru fiecare copil, nu numai pentru unul, aşa cum este prevăzut în prezent.
Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă  în şedinţa din 15 decembrie 2010.
Membrii Comisiei au examinat propunerea legislativă supusă avizării, expunerea de motive şi avizul negativ al Consiliului Legislativ, nr.911 din 15.07.2010. 
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât întrucât iniţiatorul nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată, care prevede că „Nici o cheltuială bugetară nu poate fi aprobată fără stabilirea sursei de finanţare”.
În raport de obiectul şi conţinutul reglementării,  propunerea legislativă  face parte din categoria legilor ordinare.
             PREŞEDINTE,                            SECRETAR,

                          Daniel BUDA                     Gabriel ANDRONACHE

